2000 kvadratmeter med panoramaudsigt, væksthus, skywalk og loungeområde fordelt på flere etager.

Aarhus har fået en ny populær attraktion.

For ti dage siden åbnede stormagasinet Salling en stor tagterrasse på toppen af deres aarhusianske butik. Siden åbningen har 90.000 gæster været en tur oppe og nyde udsigten fra toppen af taget.

Det er dobbelt så mange gæster, som Salling havde regnet med, og det kommer meget bag på Sallings direktør, at så mange har besøgt Salling Rooftop, som tagterrassen hedder.

- Det er gået fuldstændig fantastisk. Vi er ret overvældede over, at der har været så mange forbi. Vi havde ikke regnet med, at der ville komme så mange mennesker, siger direktør Marianne Bedsted.

Læs også : Oplevelseskort skal lokke flere turister til Aarhus

Hos Visitaarhus er direktør Peer Kristensen også imponeret over de mange gæster.

- Det er et tegn på, at Salling har lavet en attraktion, som virkelig tiltrækker mange mennesker og har appel til både de folk som bor i Aarhus, og dem der besøger byen, forklarer han.

Visitaarhus er også begyndt at udnytte, at byen har fået en ny, gratis attraktion.